Toe elektriese helikopters vir die eerste keer hier in Bloemfontein aangekom het, het 'n paar vriende hier in Langehovenpark van die helikopters in die hande gekry en na 'n plek gesoek waar ons kon leer om met hulle te vlieg. Ons het aanvanklik op 'n stuk grond net langs Langenhovenpark gaan vlieg omdat dit na aan ons wonings was.
Ongelukkig was die plek waar ons gevlieg het baie stowwerig en het motorfietse en quadbikes baie gepla en ons het verskuif na 'n stuk grond binne Langenhovenpark wat net op Saterdae in die oggend vir parkeerplek vir die Boeremark gebruik word. Daar het ons 'n helipad van beton gegooi om die stof probleem met helikopters uit te skakel en het later ook 'n aanloopbaan geskraap sodat ons ook met die vliegtuie daar kon vlieg. Hierdie area was sowat ses rugbyvelde groot en was geoormerk vir 'n skool wat nooit gebou is nie. Tot 700 grootte helikopters en petrolvliegtuie is daar gevlieg. Ons het daar vir sewe jaar gevlieg totdat die munisipaliteit ons gevra het om eerder na 'n ander plek te verskuif aangesien hulle klagtes van geraas gekry het van mense in die woongebied. Tydens 'n vergadering met die munisipaliteit het hulle voorgestel dat ons moet skuif na die stuk grond waar ons tans ons aanloopbane het. Dit is 'n groot oop area na aan die plek waar ons aanvanklik elektriese helikopters leer vlieg het net buite Langenhovenpark. Dit is 'n openbare area sonder enige toegangsbeheer wat ook deur persone met quad bikes en scramblers gebruik word. Verder aan is ook 'n area waar met 4x4 voertuie gery word. Die gebied grens aan 'n Escom kraglyn waaroor normaalweg nie gevlieg word nie. Die kraglyn is weer sowat 260 meter vanaf die N1 hoofweg. Daar is dus 'n bufferstrook tussen die vliegveld en die N1 hoofweg. In die rigting waarin gevlieg word, is die naaste geboue so twee tot drie kilometer verder.
Ons is nie 'n klub nie, gevolglik is daar geen konstitusie, voorsitter, tesourier of sekretaris nie. Ons het wel 'n naam! Almal noem ons Langenhoven Park Flyers.
Ons kry gereeld lede van ander klubs wat by ons kom kuier en vlieg. Almal by die Tempe lughawe, wat nie 'n lugbeheerde lughawe is nie, ken die area en van hulle vlieg ook saam met ons. Mikroligte vliegtuie en girokopters besoek dikwels die omgewing en van hulle het moontlik al 'n "touch and go" daar gedoen!